Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2013 M. LIEPOS 24 D. NUTARIMO NR. 716 „DĖL BENDRŲJŲ ELEKTRONINĖS INFORMACIJOS SAUGOS REIKALAVIMŲ APRAŠO, SAUGOS DOKUMENTŲ TURINIO GAIRIŲ APRAŠO IR ELEKTRONINĖS INFORMACIJOS, SUDARANČIOS VALSTYBĖS INFORMACINIUS IŠTEKLIUS, SVARBOS ĮVERTINIMO IR VALSTYBĖS INFORMACINIŲ SISTEMŲ, REGISTRŲ IR KITŲ INFORMACINIŲ SISTEMŲ KLASIFIKAVIMO GAIRIŲ APRAŠO PATVIRTINIMO“ PAKEITIMO

2023 m. liepos 19 d. Nr. 573

Vilnius

Lietuvos Respublikos Vyriausybė nutaria:

1.	Pakeisti Lietuvos Respublikos Vyriausybės 2013 m. liepos 24 d. nutarimą Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“:

1.1.	Pakeisti nurodytą nutarimą ir jį išdėstyti nauja redakcija (Bendrųjų elektroninės informacijos saugos reikalavimų aprašas ir Saugos dokumentų turinio gairių aprašas nauja redakcija nedėstomi):

„LIETUVOS RESPUBLIKOS VYRIAUSYBĖ

NUTARIMAS

DĖL BENDRŲJŲ ELEKTRONINĖS INFORMACIJOS SAUGOS REIKALAVIMŲ APRAŠO IR SAUGOS DOKUMENTŲ TURINIO GAIRIŲ APRAŠO PATVIRTINIMO

Vadovaudamasi Lietuvos Respublikos valstybės informacinių išteklių valdymo įstatymo 4 straipsnio 3 punktu, 18 straipsnio 3 dalimi, 30 straipsnio 2 ir 3 dalimis ir 43 straipsnio 2 dalimi, Lietuvos Respublikos Vyriausybė nutaria:

Patvirtinti pridedamus:

1. Bendrųjų elektroninės informacijos saugos reikalavimų aprašą.

2. Saugos dokumentų turinio gairių aprašą.“

1.2.	Pakeisti nurodytu nutarimu patvirtintą Bendrųjų elektroninės informacijos saugos reikalavimų aprašą:

1.2.1.	Pakeisti 4.11 papunktį ir jį išdėstyti taip:

„4.11. Kitos Apraše vartojamos sąvokos apibrėžtos Lietuvos Respublikos valstybės informacinių išteklių valdymo įstatyme ir Lietuvos Respublikos kibernetinio saugumo įstatyme.“

1.2.2.	Pakeisti 5 punktą ir jį išdėstyti taip:

„5. Elektroninės informacijos sauga informacinėse sistemose turi atitikti Organizacinių ir techninių kibernetinio saugumo reikalavimų, taikomų kibernetinio saugumo subjektams, apraše, patvirtintame Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“, nustatytus reikalavimus.“

1.2.3.	Pakeisti 6 punktą ir jį išdėstyti taip:

„6. Užtikrinant elektroninės informacijos saugą, rekomenduojama vadovautis Lietuvos standartais LST ISO/IEC 27001: 2017 ir LST ISO/IEC 27002: 2017, taip pat kitais naujausiais Lietuvos ir tarptautiniais grupės „Informacinės technologijos. Saugumo metodai“ standartais, apibūdinančiais saugų elektroninės informacijos tvarkymą.“

1.2.4.	Pakeisti 10 punktą ir jį išdėstyti taip:

„10. Krašto apsaugos ministro įgaliota institucija, įgyvendinanti valstybės informacinių išteklių saugos politiką, išvadas, pastabas ir pasiūlymus dėl Aprašo 7 punkte nurodytų dokumentų projektų turi pateikti per 10 darbo dienų, dėl didelės apimties teisės aktų projektų (daugiau kaip 10 puslapių teksto) – per 15 darbo dienų, o dėl pakartotinai pateiktų derinti Aprašo 7 punkte nurodytų dokumentų projektų – per 5 darbo dienas nuo jų gavimo.“

1.3.	Pakeisti nurodytu nutarimu patvirtintą Saugos dokumentų turinio gairių aprašą:

1.3.1.	Pripažinti netekusiu galios 3.2.1 papunktį.

1.3.2.	Pakeisti 3.2.2 papunktį ir jį išdėstyti taip:

„3.2.2. valstybės informacinių išteklių rūšis, kuriai priskiriama informacinė sistema;“.

1.3.3.	Pakeisti 4.1.1 papunktį ir jį išdėstyti taip:

„4.1.1. informacinėje sistemoje tvarkomų duomenų ar jų grupių sąrašas ir valstybės informacinių išteklių rūšis, kuriai priskirta informacinė sistema ir joje tvarkomi duomenys ar jų grupės;“.

1.3.4.	Pakeisti 4.1.2 papunktį ir jį išdėstyti taip:

„4.1.2. už informacinėje sistemoje tvarkomų duomenų ar jų grupių tvarkymą atsakingų informacinės sistemos naudotojų ar informacinės sistemos naudotojų grupių sąrašas.“

2.	Nustatyti, kad:

2.1.	Kituose teisės aktuose pateiktos nuorodos į Lietuvos Respublikos Vyriausybės 2013 m. liepos 24 d. nutarimą Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“ reiškia nuorodas į Lietuvos Respublikos Vyriausybės 2013 m. liepos 24 d. nutarimą Nr. 716 „Dėl Bendrųjų elektroninės informacijos saugos reikalavimų aprašo ir Saugos dokumentų turinio gairių aprašo patvirtinimo“.

2.2.	Iki šio nutarimo įsigaliojimo pradėtos saugos dokumentų derinimo procedūros baigiamos pagal iki šio nutarimo įsigaliojimo galiojusią tvarką.

Finansų ministrė,

pavaduojanti Ministrą Pirmininką	Gintarė Skaistė

Krašto apsaugos ministras	Arvydas Anušauskas